Fulco, decanus Sancte Crucis Aurelianensis, et Guillelmus de Capella, domini regis baillivus, omnibus presentes litteras inspecturis, salutem in Domino. Noverit universitas vestra quod, cum causa verteretur inter Mauricium, abbatem, et conventum Beati Benedicti Floriacensis, ex una parte, et nobilem virum Iterium de Tociaco, ex altera, super masura Jocerii et terra pertinente ad dictam masuram et terra que Roncia dicitur, et loco qui appellatur Baalli. in nos fuit ab utraque parte compromissum, et nos, facta super premissis inquisitione diligenti per dictum nostrum diximus quod dicta masura Jocerii cum terra pertinente ad eadem masuram, et terra que dicitur Roncia sunt de censiva Beati Benedicti, et quod locus qui dicitur Baalli est de feodo predicti Yterii. Istud autem dictum nostrum pars utraque in nostra presentia approbavit. Actum anno gratie millesimo ducentesimo quinto, mense aprili.